ปภ.รายงานเกิดวาตภัยในพื้นที่ 35 จังหวัด ปัจจุบันสถานการณ์คลี่คลายแล้วทุกจังหวัด
ปภ.รายงานเกิดวาตภัยในพื้นที่ 35 จังหวัด ปัจจุบันสถานการณ์คลี่คลายแล้วทุกจังหวัด พร้อมเฝ้าระวังพื้นที่เสี่ยงพายุฤดูร้อนอย่างต่อเนื่องนายมณฑล สุดประเสริฐ อธิบดีกรมป้องกันและบรรเทาสาธารณภัย (ปภ.) เปิดเผยว่า จากอิทธิพลความกดอากาศสูงจากสาธารณรัฐประชาชนจีนแผ่ลงมาปกคลุมภาคตะวันออกเฉียงเหนือและทะเลจีนใต้ ประกอบกับประเทศไทยมีอากาศร้อนถึงร้อนจัด ช่วงวันที่ 22 เมษายนที่ผ่านมา ถึงปัจจุบัน ทำให้ประเทศไทยมีพื้นที่ได้รับผลกระทบจากพายุฝนฟ้าคะนองและลมกระโชกแรง 35 จังหวัด ได้แก่ เชียงราย เชียงใหม่ พะเยา น่าน ลำปาง แพร่ อุตรดิตถ์ พิษณุโลก เพชรบูรณ์ พิจิตร กำแพงเพชร นครสวรรค์ เลย อุดรธานี ขอนแก่น หนองคาย บึงกาฬ สกลนคร กาฬสินธุ์ ร้อยเอ็ด มุกดาหาร อำนาจเจริญ อุบลราชธานี นครราชสีมา สุรินทร์ ศรีสะเกษ ปราจีนบุรี สระแก้ว ชลบุรี จันทบุรี ตราด นครนายก สระบุรี สมุทรสาคร และประจวบคีรีขันธ์ รวม 117 อำเภอ 259 ตำบล 765 หมู่บ้าน บ้านเรือนประชาชนเสียหาย 6,974 หลังคาเรือน มีผู้เสียชีวิต 3 ราย (มุกดาหาร 1 ราย นครราชสีมา 2 ราย) ผู้บาดเจ็บ 2 คน ปัจจุบันสถานการณ์คลี่คลายแล้วทุกจังหวัด ปภ.ได้ร่วมกับหน่วยทหาร จังหวัด และหน่วยงานที่เกี่ยวข้อง เร่งสำรวจความเสียหายและให้การช่วยเหลือผู้ประสบภัยในเบื้องต้นแล้ว รวมถึงจัดเจ้าหน้าที่สำรวจและประเมินความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป นอกจากนี้ ยังคงประสานจังหวัดในพื้นที่ภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ เฝ้าระวังภาวะฝนฟ้าคะนอง ลมกระโชกแรง ฟ้าผ่า และลูกเห็บตก ส่วนภาคใต้บริเวณอ่าวไทยจะมีคลื่นลมแรงที่อาจเกิดขึ้นในระยะนี้ โดยจัดเจ้าหน้าที่ติดตามสภาพอากาศและเฝ้าระวังสถานการณ์ภัย พร้อมจัดชุดเคลื่อนที่เร็วและเครื่องมืออุปกรณ์ให้พร้อมเผชิญเหตุ ตลอด 24 ชั่วโมง ตลอดจนแจ้งเตือนประชาชนให้ติดตามพยากรณ์อากาศและปฏิบัติตามประกาศเตือนภัยอย่างเคร่งครัด สำหรับ ประชาชนที่ได้รับความเดือดร้อนจากสถานการณ์ภัย สามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง